Tate Britain

Tate Britain (Tate Gallery vuoteen 1999 asti) on Lontoon Millbankissa sijaitseva taidemuseo, joka on osa englantilaista Tate-taidemuseoverkostoa Tate Modernin, Tate Liverpoolin ja Tate St Ivesin kanssa. Tate Britain avattiin vuonna 1897, ja se on verkoston ensimmäinen galleria. Kokoelma ja näyttelyt Tate Britainin kokoelma on osa Taten museoverkostoa, ja sen kokoelmaa. Tate Britain on keskittynyt Taten brittiläisen taiteen näyttelyihin, ja kokoelmaan kuuluu teoksia 1500-luvulta lähtien. Erityisen hyvin on edustettuna 1700- ja 1800-lukujen brittiläinen taide. Taten pääkerroksessa on esillä kaksi isoa brittiläisen taiteen näyttelyä. Historiallisen ja modernin taiteen näyttely käsittää teoksia vuodesta 1545 1940-luvulle. Modernin ja nykytaiteen näyttely puolestaan esittää teoksia 1940-luvulta eteenpäin. Clore-galleriassa on puolestaan J. M. W. Turnerin teoskokoelma. Duveen-galleriassa on esillä suuria taideteoksia. Historia Museon taustalla on sokerikauppias Henry Taten kokoelma, jota hän alkoi kerätä 1880-luvun alussa. Hän kirjoitti 1889 kansallisgallerialle haluavansa lahjoittaa modernin taiteen kokoelmansa, jonka arvo oli silloisessa rahassa noin 75 000 puntaa. Uusi galleria päätettiin 1892 rakentaa entisen Millbankin vankilan paikalle. Tate lahjoitti rakentamistakin varten, ja arkkitehdiksi valittiin useita kirjastoja Lontooseen suunnitellut Sidney Smith. Brittiläisen taiteen kansallisgalleria avattiin 1897. Sitä alettiin laajentaa ensimmäisen kerran jo 1898, jolloin sen koko tuplaantui yhdeksällä lisähuoneella, joihin kuului muun muassa veistossali. Joseph Joel Duveen lahjoitti laajennusta varten 20 000 puntaa sillä ehdolla, että J. M. W. Turnerin valtiolle testamenttaamansa teokset tulisivat esille laajennokseen. Duveenin arkkitehti W. H. Romaine-Walker sai tehtäväkseen suunnitella uuden siiven. Brittiläisen taiteen kansallisgalleria nimettiin vuonna 1920 Millbankin kansallisgalleriaksi. Vuonna 1926 museoon avattiin kaksi uutta galleriaa: ulkomaalainen modernin taiteen galleria ja Sargent-galleria. Nimi muutettiin 1932 Tate-galleriaksi. Joseph Duveenin lahjoituksen ansiosta rakennettu Duveen-veistosgalleria avattiin 1937. Se rakennettiin vanhan veistossalin paikalle. Tate-galleria otti 1970-luvulla käyttöönsä entisen Kuningatar Alexandran sotilassairaalan tilat, jotka suunnitteli Llewellyn Davies. Uusiin tiloihin tuli uusia galleriatiloja, konservaatiostudio, valokuvaustiloja ja varastotiloja. Clore-galleria puolestaan avattiin 1987. Sinne sijoitettiin Turnerin perintökokoelmasta useita maalauksia ja luonnosvihkoja. Tate-galleriaa laajennettiin uudelleen satavuotisjuhlakehityksenä, ja sisäänkäynti ja portaikko nimettiin lahjoittaja Edwin Mantonin mukaan. John Miller and Partnersin suunnittelemiin tiloihin tuli viisi uutta galleriaa. Samalla uusittiin yhdeksää vanhaa huonetta ja avattiin uusi sisäänkäynti Atterbury Streetille. Tate-galleria sai vuonna 2000 nimekseen Tate Britain, jolloin museokokoelma keskittyi enää brittiläisen taiteen ympärille. Samana vuonna avattiin Tate Modern, johon sijoitettiin kaikki ulkomaalaisten taiteiloiden työt. Katso myös Tate Modern Lähteet Aiheesta muualla Tate Gallery, Suomen Kuvalehti, 21.04.1928, nro 17, s. 39, Kansalliskirjaston digitaaliset aineistot